Stortingets delegasjon til Den vesteuropeiske parlamentariske forsamling

Oppsummering av 1. delsesjon

4.-6. juni 2007
Stortingets delegasjon til VEUs 1. delsesjon besto av Odd Einar Dørum (delegasjonsleder), Henning Skumsvoll, Gerd Janne Kristoffersen, Kari Lise Holmberg, Laila Dåvøy, Truls Wickholm og Christian Tybring-Gjedde.

Nordområdespørsmål
Det store og til dels nye tema på VEUs dagsorden denne gang var nordområdespørsmål med sammenhengen mellom klimaendringer, energiressurser og sikkerhet.  Temaet ble initiert av den norske delegasjonen gjennom det foregående år.  Det har vært fulgt opp med utarbeidelse av rapport ”Security in the High North” i VEUs politiske komité, fagseminar på Svalbard om det samme, og avslutningsvis et eget punkt på dagsorden under plenumssesjonen 5. juni.

Odd Einar Dørum var co-rapportør sammen med senator Pedro Agramunt (Spania) og la fram rapporten, som ble vedtatt uten endringer i plenum. Statssekretær i UD, Liv Monica Bargem Stubholt var gjestetaler.  Hun ønsket rapport og diskusjon om tema i VEU velkommen, og trakk særlig fram hovedkonklusjonen om å beholde nordområderegionen som en lavkonflikt område, gjennom økt samarbeid om forskning, miljøvennlig forvaltning and samarbeid i passende fora.  Alle fikk svært god respons på tema og presentasjoner med spørsmålsrunder.
Det ble fra ett norsk delegasjonsmedlem fremmet tre endringsforslag til rapportens konklusjoner.  Forslagene søkte å endre rapportens tekst mht å dempe grad av uttrykk for alvoret i klimaendringene.  Forslagsstiller fremhevet at han støttet rapporten og betydningen av fokus på nordområdene for øvrig.  Det ble votert over forslagene, og rapporten ble vedtatt uten endringer.
Det ble videre foreslått at temaet burde følges opp, og gjenopptas etter en toårsperiode.

Delegasjonen ble kontaktet av representant fra russisk UDs EU-seksjon, Nikolay Korchunov, som var positiv til rapproten, men ba om forklaring mht rapportens anbefalinger knyttet til bruk av regionale mekanismer, samt hva man egentlig mente med ” Specific security issues”  Etter hans syn ville OSSE være best egnet til å føre denne debatten videre.  Han ønsket velkommen økt parlamentarisk samarbeid.  Delegasjonsleder Dørum presiserte at denne rapporten nettopp tok sikte på å styrke nordområdene som en region uten sterke spenninger, og der det blir lagt vekt på samarbeid for ressursutnyttelse, klimaforskning og sikkerhetsspørsmål.  Det hadde også hele veien vært lagt vekt på å informere og søke å engasjere Russland, inklusive ved deltagelse på Svalbard.  Det var derfor beklagelig at ingen russiske parlamentarikere fant anledning til å komme.
Andre tema og innledere
I løpet av sesjonen behandlet forsamlingen rapporter om videreutvikling av Felles Europeisk Sikkerhets og forsvarspolitikk (FUSP/ESDP), om sikkerhet og utvidelse av EU, parlamentarisk gjennomgang av VEU lands engasjement i militære operasjoner, EUs militære styrker, EU og sikkerhet i Sørøst Europa, europeiske styrker i NATO operasjoner i Afghanistan,  European Defence Agency, våpen i verdensrommet, samt missilforsvar.  
Når det gjelder utvidelse av EU ble det pekt på at problemstillingene innledningsvis dreide seg mye om det sosioøkonomiske, mens det i økende grad nå dreier seg om terrorisme, kriminalitet  på tvers av grenser og ulovlig innvandring.
Situasjonen i sørøst Europa og spesielt i Kosovo var gjenstand for bred debatt.  Det er uenighet rundt Artisaaris plan, samtidig ble det tatt til orde for at selv om det fortsatt gjenstår mange utfordringer i Kosovo, så var ikke det grunn nok til å motsette seg selvstendighet.  Også situasjonen i Bosnia Herzegovina ble møtt med bekymring mht den dype etniske kløft som synes å ha manifestert seg.

Under behandlingen av rapporten om militære operasjoner i Afghanistan ble det uttrykt bekymring over hva som synes av være en forverret situasjon både for de internasjonale styrkene og sivilbefolkningen.  Det ble pekt på behovet for styrket samkjøring mellom militær og sivil innsats.  Likeså var det fokus på utfordringen med å finne alternative livsgrunnlag til opiumsdyrkingen.

I rapporten om missilforsvar ble det tatt til orde for en felles analyse av trusselbildet for Europa, samt å utarbeide en felles politikk, som også innbefattet sterk grad av konsultasjon og samarbeid med Russland.  Viktigheten av å unngå nytt våpenkappløp ble understreket.

Øvrige gjestetalere var Bulgarias parlamentspresident, Giorgi Pirinski og Romanias Forsvarsminister, Teodor Melescanu, som begge snakket om sine respektive lands forsvarspolitikk innenfor rammen av første halvår som EU-medlem.  Videre snakket tysk statssekretær, Christian Schmidt om Tysklands inneværende EU formannskap, mens Portugals statssekretær, Manuel Lobo Antunes om Portugals prioriteringer for sitt innkommende EU formannskap.
Forsamlingens president, Jean-Pierre Masseret, tok til orde for betydningen av å opprettholde interparlamentariske fora (som VEU) for å sikre demokratisk gjennomgang av europeiske sikkerhets- og forsvarspolitikk. Han fikk støtte for dette syn fra flere, fortrinnsvis briter.

Annet

Det norske delegasjonen deltok aktivt i debattene også utover nordområdene.  Videre ble det knyttet kontakt med nordiske og baltiske land, spesielt Finland og Estland, og det er foreslått at delegasjonen inviterer til Nordisk baltisk middag/lunsj under neste sesjon.

